**บริษัท สิริซอฟต์ จำกัด (มหาชน)**

**ส่วนที่ 1**

**ข้อมูลสรุป (Executive Summary)**

# **ข้อมูลสรุป (Executive Summary)**

*ข้อมูลสรุปเป็นส่วนหนึ่งของแบบแสดงรายการข้อมูลการเสนอขายหลักทรัพย์และหนังสือชี้ชวน ซึ่งเป็นเพียงข้อมูลสรุปเกี่ยวกับการเสนอขาย ลักษณะและความเสี่ยงของบริษัทที่ออกและเสนอขายหลักทรัพย์ ดังนั้น ผู้ลงทุนต้องศึกษาข้อมูลในรายละเอียดจากหนังสือชี้ชวนฉบับเต็ม ซึ่งสามารถขอได้จากผู้จัดจำหน่ายหลักทรัพย์และบริษัท หรืออาจศึกษาข้อมูลได้จากแบบแสดงรายการข้อมูลและหนังสือชี้ชวนที่บริษัทฯ ยื่นต่อสำนักงาน ก.ล.ต. ได้ที่ website ของสำนักงาน ก.ล.ต (www.sec.or.th)*

**ข้อมูลสรุปของการเสนอขายหุ้นที่ออกใหม่ต่อประชาชน**

**บริษัท สิริซอฟต์ จำกัด (มหาชน)**

**(ระยะเวลาการเสนอขาย: วันที่ 2 – 4 ตุลาคม 2566)**

|  |  |  |
| --- | --- | --- |
| ผู้เสนอขาย | : | บริษัท สิริซอฟต์ จำกัด (มหาชน) (“บริษัทฯ” หรือ “SRS”) |
| ประเภทธุรกิจ | : | บริษัทฯ ให้คำปรึกษาและพัฒนาเทคโนโลยีสารสนเทศให้กับองค์กร |
| จำนวนหุ้นที่เสนอขาย | : | 40,000,000 หุ้น คิดเป็นร้อยละ 25.00 ของจำนวนหุ้นสามัญที่ออกและเรียกชำระแล้วทั้งหมดของบริษัทฯ ภายหลังการเสนอขายหุ้นสามัญเพิ่มทุนครั้งนี้ |
| สัดส่วนการเสนอขายหุ้น | : | จำนวนหุ้นและสัดส่วนที่เสนอขายต่อผู้ลงทุนแต่ละประเภท เป็นดังนี้   |  |  |  | | --- | --- | --- | | **เสนอขายต่อ** | **จำนวนหุ้น** | **ร้อยละ** | | บุคคลตามดุลยพินิจของผู้จัดจำหน่ายหลักทรัพย์ | ไม่เกิน 40,000,000 | 100.00 | | **รวม** | **ไม่เกิน 40,000,000** | **100.00** | |
| เงื่อนไขในการจัดจำหน่าย | : | รับประกันการจำหน่ายอย่างแน่นอนทั้งจำนวน (Firm Underwriting)  ไม่รับประกันการจำหน่าย (Best Effort) |
| ราคาเสนอขายต่อประชาชน | : | 16.00 บาทต่อหุ้น |
| มูลค่าการเสนอขาย |  | 640.00 ล้านบาท |
| มูลค่าที่ตราไว้ (Par value) | : | 0.50 บาทต่อหุ้น |
| มูลค่าตามราคาบัญชี  (Book Value) | : | * 0.86 บาทต่อหุ้น (ณ วันที่ 30 มิถุนายน 2566) คำนวณจากจำนวนหุ้นสามัญที่ออกและชำระแล้วทั้งหมดของบริษัทฯ จำนวน 120.00 ล้านหุ้น |
| สัดส่วนหุ้นของ “ผู้มีส่วนร่วมในการบริหาร” ที่ไม่ติด Silent | : | จำนวน 32,000,000 หุ้น คิดเป็นสัดส่วนร้อยละ 20.00 ของหุ้นที่ออกและเรียกชำระแล้วทั้งหมดของบริษัทฯ ภายหลังการเสนอขายหุ้นสามัญเพิ่มทุนในครั้งนี้  ทั้งนี้ หุ้นที่ไม่ติด Silent จำนวน 32,000,000 หุ้น จะถูกจำกัดการขายภายใน  1 เดือน ตามความสมัครใจของนายสิริวัฒน์ ธนุรเวท นางสาวสุธาสินี เจริญนาม และนายณัฐพล ธนาเตชะวงศ์ (Voluntary Lockup) |
| ตลาดรอง | : | ตลาดหลักทรัพย์ เอ็ม เอ ไอ (mai) |
| หมวดธุรกิจ (Sector) | : | เทคโนโลยี (TECH) |
| เกณฑ์เข้าจดทะเบียน | : | เกณฑ์กำไรสุทธิ (Profit Test) |

**การเสนอขายหุ้นหรือหลักทรัพย์แปลงสภาพในช่วง 6 เดือนก่อนหน้ายื่นคำขออนุญาตต่อสำนักงานจนถึงช่วงเสนอขาย**

ไม่มี  มี

* ที่ประชุมวิสามัญผู้ถือหุ้นของบริษัทฯ ครั้งที่ 4/2565 เมื่อวันที่ 25 พฤศจิกายน 2565 ได้มีมติจัดสรรหุ้นสามัญเพิ่มทุนแก่ผู้ถือหุ้นเดิมตามสัดส่วน (Rights Offering) จำนวน 270,000 หุ้น มูลค่าที่ตราไว้ 100 บาทต่อหุ้น คิดเป็นมูลค่า 27,000,000 บาท ซึ่งได้จัดสรรและรับชำระค่าหุ้นแล้วเมื่อวันที่ 1 ธันวาคม 2565
* ที่ประชุมสามัญผู้ถือหุ้นของบริษัทฯ เมื่อวันที่ 17 มีนาคม 2566 ได้มีมติจัดสรรหุ้นสามัญเพิ่มทุนแก่ผู้ถือหุ้นเดิมตามสัดส่วน (Rights Offering) จำนวน 60,000,000 หุ้น มูลค่าที่ตราไว้ 0.50 บาทต่อหุ้น คิดเป็นมูลค่า 30,000,000 บาท ซึ่งได้จัดสรรและรับชำระค่าหุ้นแล้วเมื่อวันที่ 28 มีนาคม 2566

**ความสัมพันธ์ระหว่างผู้ออกและเสนอขายหลักทรัพย์กับกลุ่มที่ปรึกษาทางการเงินและหรือกลุ่มผู้จัดจำหน่ายหลักทรัพย์ เช่น การถือหุ้นระหว่างกัน การมีกรรมการ ผู้บริหาร บุคลากร ของที่ปรึกษาทางการเงินและหรือ  
ผู้จัดจำหน่ายหลักทรัพย์ดำรงตำแหน่งเป็นกรรมการของผู้ออกและเสนอขายหลักทรัพย์ การกู้ยืมจาก  
กลุ่มที่ปรึกษาทางการเงินและหรือกลุ่มผู้จัดจำหน่ายหลักทรัพย์ และความสัมพันธ์อื่นที่อาจทำให้ที่ปรึกษาทางการเงินและหรือผู้จัดจำหน่ายหลักทรัพย์ขาดความเป็นอิสระในการทำหน้าที่**

ไม่มี  มี

**ที่มาของการกำหนดราคาเสนอขายและข้อมูลทางการเงินเพื่อประกอบการประเมินราคาหุ้นที่เสนอขาย**

การกำหนดราคาของหุ้นสามัญของบริษัทฯ ที่จะเสนอขายในครั้งนี้กระทำโดยการประเมินมูลค่าหลักทรัพย์ของบริษัทฯ ด้วยวิธีอัตราส่วนราคาต่อกำไรสุทธิ (Price to Earnings Ratio : P/E) ทั้งนี้ ราคาหุ้นสามัญที่เสนอขายหุ้นละ 16.00 บาท คิดเป็นอัตราส่วนราคาต่อกำไรสุทธิเท่ากับ 38.37 เท่า โดยคำนวณกำไรสุทธิต่อหุ้นจากผลการดำเนินงานในช่วง   
4 ไตรมาสล่าสุด ตั้งแต่วันที่ 1 กรกฎาคม 2565 ถึงวันที่ 30 มิถุนายน 2566 ซึ่งมีกำไรสุทธิรวมเท่ากับ 66.72 ล้านบาท และคำนวณจากจำนวนหุ้นสามัญที่ออกและชำระแล้วภายหลังเสนอขายต่อประชาชนในครั้งนี้จำนวน 160,000,000 หุ้น   
(Fully diluted) จะได้กำไรสุทธิต่อหุ้นประมาณ 0.42 บาทต่อหุ้น

ทั้งนี้ อัตราส่วนราคาหุ้นต่อกำไรสุทธิดังกล่าว คำนวณจากผลประกอบการในอดีต โดยที่ยังไม่ได้พิจารณาถึงผลการดำเนินงานหรือความสามารถในการทำกำไรของบริษัทฯ ในอนาคต ซึ่งเป็นปัจจัยสำคัญหนึ่งที่นักลงทุนควรพิจารณาประกอบการตัดสินใจลงทุน

**วัตถุประสงค์การใช้เงิน**

บริษัทฯ มีวัตถุประสงค์ในการนำเงินที่ได้จากการเสนอขายหลักทรัพย์ครั้งนี้ ประมาณ 614.7 ล้านบาท ไปใช้เพื่อวัตถุประสงค์ ดังต่อไปนี้

|  |  |  |
| --- | --- | --- |
| วัตถุประสงค์การใช้เงิน | จำนวนเงินโดยประมาณ (ล้านบาท) | ระยะเวลา ที่ใช้เงินโดยประมาณ |
| 1. การพัฒนาและปรับปรุงซอฟต์แวร์สำหรับใช้งานภายในองค์กร | 20.0 | **ภายในปี** 2566 - 2568 |
| 2. **เพื่อใช้เป็นเงินทุนหมุนเวียน**  2.1 **ใช้เป็นเงินทุนหมุนเวียนในการสรรหาและพัฒนาบุคลากรในการพัฒนาระบบหรือซอฟต์แวร์ รวมถึงการขยายพื้นที่สำนักงาน เพื่อเพิ่มศักยภาพในการให้บริการ แบ่งเป็น**   * ค่าใช้จ่ายในการสรรหาและพัฒนาบุคลากร * ค่าเช่า หรือค่าใช้จ่ายที่เกิดจากการเช่าพื้นที่สำนักงาน * ค่าตกแต่งพื้นที่สำนักงาน   2.2 **เพื่อใช้เป็นเงินทุนหมุนเวียนในธุรกิจ** | 280.0  **180.0**  **70.0**  **30.0**  314.7 | **ภายในปี** 2566 - 2568 |
| รวมทั้งสิ้น | **614.7** |  |

จำนวนเงินและระยะเวลาที่ใช้เงินตามวัตถุประสงค์การใช้เงินดังกล่าว เป็นประมาณการตามแผนธุรกิจปัจจุบันของบริษัทฯ ทั้งนี้ แผนงานของบริษัทฯ ในอนาคต และค่าใช้จ่ายที่เกิดขึ้นจริงอาจแตกต่างไปจากการประมาณการที่กล่าวข้างต้น และทำให้บริษัทฯ อาจมีความจำเป็นต้องจัดสรรเงินที่จะได้รับจากการเสนอขายหลักทรัพย์ในครั้งนี้แตกต่างไปจากวัตถุประสงค์การใช้เงินการการเพิ่มทุนที่ระบุไว้ โดยกรณีดังกล่าว บริษัทฯ จะดำเนินการให้เป็นไปตามประกาศสำนักงานคณะกรรมการกำกับหลักทรัพย์และตลาดหลักทรัพย์ที่ สจ. 63/2561 เรื่องการเปลี่ยนแปลงวัตถุประสงค์การใช้เงินตามแบบแสดงรายการข้อมูลการเสนอขายหลักทรัพย์และร่างหนังสือชี้ชวน

**นโยบายการจ่ายเงินปันผลของบริษัทฯ**

บริษัทฯ จะพิจารณาการจ่ายเงินปันผลตามความสามารถในการทำกำไรแต่ละปี และผลการดำเนินงานโดยรวมภายใต้ข้อกำหนดทางกฎหมาย และงดจ่ายปันผลในกรณีที่มีการขาดทุนสะสม โดยบริษัทฯ มีนโยบายจ่ายเงินปันผลให้แก่ผู้ถือหุ้นไม่น้อยกว่าร้อยละ 50.0 ของกำไรสุทธิตามงบการเงินเฉพาะกิจการ หลังหักภาษีเงินได้นิติบุคคล และเงินทุนสำรองตามกฎหมาย และเงินสำรองอื่นๆ (ถ้ามี) โดยคำนึงถึงฐานะทางการเงิน กระแสเงินสด สภาพคล่อง แผนการลงทุน และปัจจัยอื่นๆ ตามความเห็นสมควรของคณะกรรมการบริษัท และการจ่ายปันผลนั้นจะต้องไม่มีผลกระทบต่อการดำเนินงานปกติของบริษัทฯ อย่างมีนัยสำคัญ โดยคณะกรรมการมีมติให้จ่ายเงินปันผลและนำเสนอเพื่อขออนุมัติจาก  
ที่ประชุมผู้ถือหุ้น เว้นแต่เป็นการจ่ายเงินปันผลระหว่างกาล ซึ่งคณะกรรมการบริษัทมีอำนาจอนุมัติและรายงานให้  
ที่ประชุมผู้ถือหุ้นรับทราบในการประชุมคราวต่อไป

ทั้งนี้ การจ่ายเงินปันผลดังกล่าวต้องไม่เกินกว่ากำไรสะสมของงบการเงินเฉพาะกิจการของบริษัทฯ และต้องเป็นไปตามกฎหมายที่เกี่ยวข้อง

**นโยบายการจ่ายเงินปันผลของบริษัทย่อย**

บริษัทย่อยมีนโยบายจ่ายเงินปันผลให้แก่ผู้ถือหุ้นไม่น้อยกว่าร้อยละ 50.0 ของกำไรสุทธิตามงบการเงินเฉพาะกิจการของบริษัทย่อย หลังหักภาษีเงินได้นิติบุคคล และเงินทุนสำรองตามกฎหมาย และเงินสำรองอื่นๆ (ถ้ามี) โดยคำนึงถึงปัจจัยต่างๆ เพื่อก่อให้เกิดประโยชน์สูงสุดแก่ผู้ถือหุ้น เช่น ฐานะทางการเงิน กระแสเงินสด สภาพคล่อง แผนการลงทุน และปัจจัยอื่นๆ ตามความเห็นสมควรของคณะกรรมการบริษัทย่อย และการจ่ายปันผลนั้นจะต้องไม่มีผลกระทบต่อการดำเนินงานปกติของบริษัทย่อยอย่างมีนัยสำคัญ โดยคณะกรรมการบริษัทย่อยมีมติอนุมัติให้จ่ายเงินปันผลและนำเสนอเพื่อขออนุมัติจากที่ประชุมผู้ถือหุ้น เว้นแต่เป็นการจ่ายเงินปันผลระหว่างกาล ซึ่งคณะกรรมการบริษัทย่อย มีอำนาจอนุมัติให้จ่ายเงินปันผลระหว่างกาลได้

**รายละเอียดเกี่ยวกับผู้เสนอขายหลักทรัพย์**

บริษัท สิริซอฟต์ จำกัด (มหาชน) ดำเนินธุรกิจให้คำปรึกษา ออกแบบ และพัฒนาระบบเทคโนโลยีสารสนเทศให้กับองค์กร ด้วยความเชี่ยวชาญในการออกแบบ พัฒนา และดูแลรักษาระบบ ผ่านแนวทางการทำงานแบบ DevOps (Development & Operations) และการพัฒนาระบบหรือซอฟต์แวร์ด้วยสถาปัตยกรรมแบบ Microservices โดยบริษัทฯ เป็นหนึ่งในผู้เชี่ยวชาญไม่กี่รายในประเทศไทย ที่เริ่มใช้การพัฒนาระบบหรือซอฟต์แวร์โดยใช้สถาปัตยกรรมแบบ Microservices พร้อมด้วยประสบการณ์และทีมงานผู้เชี่ยวชาญในด้านการให้บริการพัฒนาระบบซอฟต์แวร์มากว่า 7 ปี โดยการให้บริการของบริษัทฯ สามารถแบ่งออกเป็น 2 ลักษณะ ดังนี้

1. **การบริการให้คำปรึกษาและพัฒนาระบบ**

บริษัทฯ ให้บริการให้คำปรึกษาและพัฒนาระบบหรือซอฟต์แวร์ผ่านแนวทางการทำงานแบบ DevOps (Development & Operations) ร่วมกับสถาปัตยกรรมในการพัฒนาระบบหรือซอฟต์แวร์แบบ Microservice ซึ่งส่งผลให้บริษัทฯ สามารถส่งมอบระบบหรือซอฟต์แวร์ และตอบสนองความต้องการของลูกค้าได้ทั้งด้านประสิทธิภาพ งบประมาณ และความรวดเร็ว รวมถึงสามารถแข่งขันในตลาดได้อย่างมีประสิทธิภาพมากขึ้น โดยประกอบด้วยงานที่สำคัญ 2 ส่วน คือ (1) การให้บริการพัฒนาระบบ (Implementation) และ (2) การบริการบำรุงรักษาระบบ (Maintenance)

* 1. การให้บริการพัฒนาระบบ (Implementation)

บริษัทฯ การให้บริการพัฒนาระบบ (Implementation) ประกอบด้วย (1) การพัฒนาซอฟต์แวร์ (Software Development Service) (2) การบริการให้คำปรึกษาและออกแบบระบบแบบ DevOps (DevOps Service) (3) การให้บริการฐานข้อมูล (Database Service) และ (4) การบริการเชื่อมโยงระหว่างแอปพลิเคชัน (Middleware & App Integration Service) บริษัทฯ ให้บริการพัฒนาระบบหรือซอฟต์แวร์ด้วยบุคลากรที่มีความเชี่ยวชาญ มีความเป็นมืออาชีพ สามารถพัฒนางานได้ทันเวลาที่กำหนด และตรงตามความต้องการของลูกค้า

* 1. การบริการบำรุงรักษาระบบ (Maintenance)

บริษัทฯ ให้บริการงานบำรุงรักษาระบบหลังจากที่ได้ส่งมอบงานให้กับลูกค้าภายใต้ระยะเวลาให้บริการหลังการขายตามสัญญา ซึ่งส่วนใหญ่แล้วลูกค้าที่ได้รับมอบงานจากทางบริษัทฯ จะว่าจ้างให้บริษัทฯ ดำเนินการบำรุงรักษาระบบเพื่อให้ระบบสามารถทำงานได้อย่างมีประสิทธิภาพ พร้อมใช้งานตลอดเวลา และเมื่อระบบเกิดขัดข้อง ก็สามารถแก้ไขได้อย่างทันท่วงที โดยไม่ส่งผลกระทบต่อธุรกิจของลูกค้าหรือส่งผลกระทบน้อยที่สุด โดยบริษัทฯ ดำเนินการบำรุงรักษาแบบเชิงรุก (Proactive Maintenance) ซึ่งการบำรุงรักษาในลักษณะนี้ ระบบจะดำเนินการจัดเก็บข้อมูลการใช้งานต่างๆ (Log) จากระบบที่ได้พัฒนา และความเสี่ยงต่างๆ ที่อาจจะเกิดขึ้น จากนั้น จะนำข้อมูลที่ได้รับมาไปวิเคราะห์เพื่อที่จะได้ทราบสาเหตุที่เกิดขึ้น และสามารถบำรุงรักษาได้อย่างทันท่วงที และไม่ทำให้ลูกค้ามีความเสียหายทางด้านธุรกิจ โดยบริษัทฯ มีบุคลากรที่มีความรู้ความเชี่ยวชาญ จึงสามารถแก้ไขปัญหาตามที่ผู้ใช้งานต้องการได้อย่างถูกต้อง

1. **การขายสิทธิการใช้งานซอฟต์แวร์ คอมพิวเตอร์ และอุปกรณ์ต่อพ่วง**
   1. การขายสิทธิการใช้งานซอฟต์แวร์ (License)

บริษัทฯ เป็นพันธมิตรกับเจ้าของผลิตภัณฑ์ ซึ่งในการพัฒนาระบบหรือซอฟต์แวร์จำเป็นจะต้องมีสิทธิการ  
ใช้งานซอฟต์แวร์ (License) เพื่อให้ระบบหรือซอฟต์แวร์ที่พัฒนาสามารถใช้งานได้ โดยทางบริษัทฯ จะนำเสนอ License ที่เหมาะสมกับความต้องการของระบบหรือซอฟต์แวร์ของลูกค้าที่ต้องการพัฒนา ทำให้บริษัทฯ มีรายได้จากการขายการให้ใช้สิทธิการใช้งานโปรแกรม ซึ่งสิทธิการใช้งานโปรแกรมมีลักษณะสัญญาที่มีกำหนดระยะเวลา (Subscription License) ซึ่งปกติมีอายุสัญญา 1-3 ปี

* 1. การขายเครื่องคอมพิวเตอร์ และอุปกรณ์ต่อพ่วง

บริษัทฯ จัดจำหน่ายเครื่องคอมพิวเตอร์ และอุปกรณ์ต่อพ่วง เพื่อใช้ในงานบริการพัฒนาระบบหรือซอฟต์แวร์ให้ตรงตามความต้องการของลูกค้า โดยจัดหาจากพันธมิตรของบริษัทฯ ที่เป็นผู้จัดจำหน่ายหรือเป็นเจ้าของผลิตภัณฑ์

บริษัท เอส อาร์ เอส อินทิเกรชั่น จำกัด (“SRSI”) ซึ่งเป็นบริษัทย่อยของบริษัทฯ ดำเนินธุรกิจให้คำปรึกษาด้านการรักษาความปลอดภัยบนระบบเทคโนโลยีสารสนเทศและให้บริการพัฒนาระบบ Cyber Security ให้บริการบุคลากรทางด้านเทคโนโลยีสารสนเทศ รวมไปถึงการบริการที่เกี่ยวเนื่องแบบครบวงจร

**โครงสร้างรายได้**

บริษัทฯ มีรายได้แบ่งออกเป็น 2 ประเภท ได้แก่ (1) รายได้จากงานให้บริการ ซึ่งประกอบด้วย รายได้จากการให้บริการคำปรึกษาและพัฒนาระบบ รายได้จากการบริการบำรุงรักษาระบบ (Maintenance) และการบริการอื่นๆ และ (2) รายได้จากการขาย ซึ่งประกอบด้วย รายได้จากการขายสิทธิการใช้งานโปรแกรม และการขายคอมพิวเตอร์และอุปกรณ์  
ต่อพ่วง โครงสร้างรายได้แบ่งตามลักษณะการให้บริการในปี 2563 – 2565 และงวดหกเดือนสิ้นสุดวันที่ 30 มิถุนายน 2566 มีสัดส่วนดังนี้

| **รายการ** | **สำหรับปีสิ้นสุดวันที่ 31 ธันวาคม** | | | | | | **สำหรับงวดหกเดือน**  **สิ้นสุดวันที่ 30 มิถุนายน** | | | |
| --- | --- | --- | --- | --- | --- | --- | --- | --- | --- | --- |
| **2563** | | **2564** | | **2565** | | **2565** | | **2566** | |
| **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** | **ล้านบาท** | **ร้อยละ** |
| **รายได้จากการให้บริการ** | **58.11** | **79.65** | **103.02** | **54.64** | **257.37** | **62.47** | **142.70** | **66.62** | **193.03** | **63.03** |
| อัตราการเติบโต (ร้อยละ) | - | | 77.28 | | 149.82 | | - | | 35.27 | |
| **รายได้จากการขาย** | **14.80** | **20.28** | **84.01** | **44.56** | **153.44** | **37.24** | **71.05** | **33.17** | **113.02** | **36.83** |
| อัตราการเติบโต (ร้อยละ) | - | | 467.57 | | 82.65 | | - | | 59.06 | |
| **รวมรายได้จากการขายและให้บริการ** | **72.91** | **99.93** | **187.03** | **99.20** | **410.81** | **99.71** | **213.75** | **99.80** | **306.05** | **99.94** |
| อัตราการเติบโต (ร้อยละ) | - | | 156.50 | | 119.65 | |  | |  | |
| **รายได้อื่น** | **0.05** | **0.07** | **1.50** | **0.80** | **1.20** | **0.29** | **0.44** | **0.20** | **0.18** | **0.06** |
| **รวมรายได้** | **72.96** | **100.00** | **188.53** | **100.00** | **412.01** | **100.00** | **214.19** | **100.00** | **306.24** | **100.00** |

หมายเหตุ: รายได้อื่น คือรายได้จากการสนับสนุนการจ้างงานจากกระทรวงแรงงานและประกันสังคมเพื่อส่งเสริมและรักษาระดับการจ้างงานเนื่องจากสถานการณ์ COVID-19 ดอกเบี้ยรับ และกำไรจากอัตราแลกเปลี่ยน

**โครงสร้างคณะกรรมการของผู้ออกและเสนอขายหลักทรัพย์**

ณ วันที่ 4 สิงหาคม 2566 คณะกรรมการบริษัท ประกอบด้วยกรรมการจำนวนทั้งสิ้น 7 ท่าน ประกอบด้วย

| **รายชื่อ** | **ตำแหน่ง** |
| --- | --- |
| 1. นายวิศิษฎ์ สถิตจินดาวงศ์ | ประธานกรรมการ / กรรมการอิสระ |
| 1. นายชลชาสน์ วรวุฒิจงสถิต | กรรมการ / กรรมการอิสระ |
| 1. นายสิริวัฒน์ เกียรติเจริญสิน | กรรมการ / กรรมการอิสระ |
| 1. นางสาวธนาสุนันท์ สันตโยดม | กรรมการ / กรรมการอิสระ |
| 1. นายสิริวัฒน์ ธนุรเวท | กรรมการ / ประธานเจ้าหน้าที่บริหาร |
| 1. นายณัฐพล ธนาเตชะวงศ์ | กรรมการ / ประธานเจ้าหน้าที่ฝ่ายเทคโนโลยี |
| 1. นายสิทธิกาจ อัชวรานนท์ | กรรมการ / ประธานเจ้าหน้าที่ฝ่ายบัญชีและการเงิน |

โดยมีนางสาวสุธาสินี เจริญนาม ทำหน้าที่เป็นเลขานุการบริษัท

กรรมการผู้มีอำนาจลงนามผูกพัน ตามหนังสือรับรองของบริษัทฯ

|  |  |
| --- | --- |
| 1. นายสิริวัฒน์ ธนุรเวท | กรรมการผู้มีอำนาจลงนามผูกพัน |
| 1. นายณัฐพล ธนาเตชะวงศ์ | กรรมการผู้มีอำนาจลงนามผูกพัน |
| 1. นายสิทธิกาจ อัชวรานนท์ | กรรมการผู้มีอำนาจลงนามผูกพัน |

กรรมการซึ่งมีอำนาจลงนามผูกพันบริษัท ดังกล่าวข้างต้นลงลายมือชื่อร่วมกัน รวมเป็นสองคนและประทับตราสำคัญของบริษัท

**โครงสร้างของผู้ถือหุ้นของผู้ออกและเสนอขายหลักทรัพย์**

โครงสร้างผู้ถือหุ้นของบริษัทฯ ณ วันที่ 4 สิงหาคม 2566 และภายหลังการเสนอขายหุ้นต่อประชาชน สามารถสรุปได้ดังนี้

| **รายชื่อผู้ถือหุ้น** | **ก่อนการเสนอขายหุ้น**  **ต่อประชาชน** | | **หลังการเสนอขายหุ้น**  **ต่อประชาชน** | |
| --- | --- | --- | --- | --- |
| **จำนวนหุ้น** | **ร้อยละ** | **จำนวนหุ้น** | **ร้อยละ** |
| 1. กลุ่มนายสิริวัฒน์ ธนุรเวท | 118,800,000 | 99.00 | 118,800,000 | 74.25 |
| * 1. นายสิริวัฒน์ ธนุรเวท | 117,600,000 | 98.00 | 117,600,000 | 73.50 |
| * 1. นางสาวสุธาสินี เจริญนาม | 1,200,000 | 1.00 | 1,200,000 | 0.75 |
| 1. นายณัฐพล ธนาเตชะวงศ์ | 1,200,000 | 1.00 | 1,200,000 | 0.75 |
| **รวมจำนวนหุ้น** | **120,000,000** | **100.00** | **120,000,000** | **75.00** |
| จำนวนหุ้นที่เสนอขายต่อบุคคลตามดุลยพินิจของ ผู้จัดจำหน่ายหลักทรัพย์ | - | - | 40,000,000 | 25.00 |
| **รวมจำนวนหุ้นหลังการเสนอขายหลักทรัพย์** | **120,000,000** | **100.00** | **160,000,000** | **100.00** |

หมายเหตุ: นางสาวสุธาสินี เจริญนาม เป็นคู่สมรสของนายสิริวัฒน์ ธนุรเวท

**สรุปปัจจัยความเสี่ยงของผู้ออกและเสนอขายหลักทรัพย์**

1. **ความเสี่ยงเกี่ยวกับธุรกิจและการดำเนินงานของบริษัทฯ**
   1. ความเสี่ยงจากการแข่งขันที่รุนแรงในอุตสาหกรรม
   2. ความเสี่ยงจากการเปลี่ยนแปลงทางด้านเทคโนโลยี
   3. ความเสี่ยงจากสัดส่วนรายได้หลักมาจากกลุ่มลูกค้ารายใหญ่จำนวนน้อยราย
   4. ความเสี่ยงจากการขาดแคลนบุคลากรด้านเทคโนโลยีสารสนเทศ
   5. ความเสี่ยงจากการขอใบอนุญาตในประกอบธุรกิจในอนาคต
   6. ความเสี่ยงจากการพึ่งพิงผู้บริหาร
2. **ความเสี่ยงต่อการลงทุนของผู้ถือหลักทรัพย์**
   1. ความเสี่ยงจากการที่มีผู้ถือหุ้นรายใหญ่ถือหุ้นมากกว่าร้อยละ 50
   2. ความเสี่ยงจากการขายหุ้นของบริษัทฯ ในอนาคตโดยผู้ถือหุ้นเดิม กรรมการ และ/หรือผู้บริหารของบริษัทฯ ภายหลังจากการเสนอขายหุ้นในครั้งนี้ โดยเฉพาะการขายหุ้นจำนวนมาก หรือการคาดการณ์ว่าการขายดังกล่าวอาจเกิดขึ้นในอนาคตอันใกล้ อาจส่งผลให้ราคาซื้อขายหุ้นของบริษัทฯ ปรับตัวลง
   3. ความเสี่ยงจากราคาหุ้นสามัญของบริษัทฯ อาจผันผวน ซึ่งก่อให้เกิดผลขาดทุนอย่างมีนัยสำคัญต่อ ผู้ลงทุนที่ซื้อหุ้นสามัญของบริษัทฯ ในการเสนอขายหุ้นสามัญครั้งนี้
   4. ความเสี่ยงจากการที่บริษัทฯ อยู่ระหว่างการยื่นคำขออนุญาตจากตลาดหลักทรัพย์ เอ็ม เอ ไอ
   5. ความเสี่ยงที่โอกาสของนักลงทุนในการจองซื้อหุ้นใหม่ที่เสนอขายในอนาคตอาจมีจำกัด

**สรุปฐานะการเงินและผลการดำเนินงานของผู้ออกและเสนอขายหลักทรัพย์**

| **(หน่วย: ล้านบาท)** | **สำหรับปีสิ้นสุด วันที่ 31 ธันวาคม** | | | **สำหรับงวดหกเดือนสิ้นสุดวันที่ 30 มิถุนายน** |
| --- | --- | --- | --- | --- |
| **2563** | **2564** | **2565** | **2566** |
| สินทรัพย์รวม | 120.64 | 189.28 | 311.46 | 442.91 |
| หนี้สินรวม | 79.92 | 146.95 | 241.07 | 340.03 |
| ส่วนของผู้ถือหุ้นรวม | 40.73 | 42.33 | 70.39 | 102.88 |
| อัตราส่วนหนี้สินต่อผู้ถือหุ้น (D/E) (เท่า) | 1.96 | 3.47 | 3.42 | 3.31 |
| อัตราผลตอบแทนสินทรัพย์ (ROA) (ร้อยละ) | 18.34 | 16.43 | 27.43 | 25.10 |
| อัตราผลตอบแทนต่อส่วนของผู้ถือหุ้น (ROE) (ร้อยละ) | 35.34 | 61.32 | 121.87 | 109.29 |
| วงจรเงินสด (วัน) | (93.36) | 21.63 | 11.07 | (38.75) |

| **(หน่วย: ล้านบาท)** | **สำหรับปีสิ้นสุดวันที่ 31 ธันวาคม** | | | **สำหรับงวดหกเดือนสิ้นสุด  วันที่ 30 มิถุนายน** | |
| --- | --- | --- | --- | --- | --- |
| **2563** | **2564** | **2565** | **2565** | **2566** |
| รายได้จากการขายและให้บริการ | 72.91 | 187.03 | 410.81 | 213.75 | 306.05 |
| ต้นทุนจากการขายและให้บริการ | 31.51 | 127.17 | 261.22 | 131.80 | 197.52 |
| **กำไรขั้นต้น** | **41.40** | **59.86** | **149.59** | **81.95** | **108.54** |
| **กำไรสุทธิสำหรับงวด** | **14.39** | **25.47** | **68.69** | **49.31** | **47.34** |
| กำไรต่อหุ้น1 (หน่วย : บาทต่อหุ้น) | 2.40 | 4.24 | 5.99 | 7.75 | 0.50 |
| กำไรต่อหุ้นภายหลังการเสนอขายหุ้นในครั้งนี้ (Fully Diluted)2 (หน่วย : บาทต่อหุ้น) | 0.09 | 0.16 | 0.43 | 0.31 | 0.30 |

หมายเหตุ:

1. กำไรต่อหุ้นคำนวณจากกำไรสุทธิในแต่ละงวดหารด้วยจำนวนหุ้นสามัญถัวเฉลี่ยถ่วงน้ำหนักที่ออกชำระแล้ว   
   ณ วันสิ้นงวดบัญชี ปรับปรุงมูลค่าหุ้นที่ตราไว้ให้เป็นมูลค่าเดียวกันเพื่อการเปรียบเทียบข้อมูลต่อหุ้น โดยปรับปรุงมูลค่าหุ้นที่ตราไว้ปี 2563 – 2565 จาก 100 บาทต่อหุ้นเป็น 0.50 บาทต่อหุ้น
2. กำไรต่อหุ้นคำนวณจากกำไรสุทธิในแต่ละงวดหารด้วยจำนวนหุ้นสามัญหลังการออกและเสนอขายต่อประชาชนทั่วไปเป็นครั้งแรก (IPO) 160,000,000 หุ้น ที่มูลค่าที่ตราไว้หุ้นละ 0.50 บาท เพื่อแสดงผลกระทบต่อกำไรต่อหุ้น

**คำอธิบายเกี่ยวกับฐานะการเงินและผลการดำเนินงาน :**

**ผลการดำเนินงาน**

ในปี 2563 - 2565 กลุ่มบริษัทฯ มีรายได้จากการขายและให้บริการ 72.91 ล้านบาท 187.03 ล้านบาท และ 410.81 ล้านบาท ตามลำดับ โดยมีอัตราการเติบโตร้อยละ ร้อยละ 156.50 และ ร้อยละ 119.65 ตามลำดับ โดยการเพิ่มขึ้นของรายได้จากการขายและให้บริการมีสาเหตุหลักมาจากการที่เทคโนโลยีเข้ามามีบทบาทอย่างมากในชีวิตประจำวัน องค์กรต่างๆ หันมาให้ความสำคัญในด้านการนำเทคโนโลยีเข้ามาเปลี่ยนแปลงธุรกิจ หรือ Digital Transformation เพื่อเพิ่มประสิทธิภาพในการดำเนินงานขององค์กร สร้างประสบการณ์ใหม่ๆ ให้กับลูกค้า รวมถึงออกผลิตภัณฑ์หรือบริการสู่ตลาดได้อย่างรวดเร็ว เพื่อรองรับความต้องการของลูกค้าที่เปลี่ยนแปลงอย่างรวดเร็วจากการที่เทคโนโลยีเข้ามามีบทบาทสำคัญในชีวิตประจำวัน นอกจากนี้ การระบาดของ COVID-19 ยังเป็นอีกปัจจัยสำคัญที่กระตุ้นให้องค์กรทั้งภาครัฐและเอกชนต่างๆ หันมาให้ความสำคัญในการนำเทคโนโลยีเข้ามาใช้มากยิ่งขึ้น เพื่อตอบรับการปรับเปลี่ยนวิถีชีวิตให้เป็นวิถีใหม่หรือ New Normal เช่น การทำงานที่บ้าน (Work from Home) การซื้อของออนไลน์ การชำระเงินออนไลน์ เป็นต้น โดยเฉพาะองค์กรในกลุ่มธนาคารและการเงิน ซึ่งเป็นลูกค้าหลักของกลุ่มบริษัทฯ เป็นกลุ่มที่มีการลงทุนในด้าน Digital Transformation สูง เพื่อรองรับการให้บริการทางการเงินในรูปแบบดิจิทัลให้กับลูกค้า ทั้งในแง่ของการเข้าถึงและ  
ความสะดวกรวดเร็ว ความปลอดภัยของระบบหรือการทำธุรกรรม และการสร้างประสบการณ์ใหม่ ให้กับลูกค้า นอกจากปัจจัยภายนอกข้างต้น กลุ่มบริษัทฯ มีการสรรหาบุคลากรทางด้านการพัฒนาระบบเพิ่มขึ้น รวมถึงจัดให้มีการอบรมพัฒนาบุคลากรในด้านต่างๆ เพื่อส่งเสริมการทำงานในแนวคิดวัฒนธรรม DevOps และทางด้านเทคนิคหรือ License ที่เกี่ยวข้องกับการพัฒนาระบบหรือซอฟต์แวร์ ส่งผลให้กลุ่มบริษัทฯ สามารถส่งมอบงานให้ลูกค้าได้มากขึ้น ประกอบกับการส่งมอบงานที่มีคุณภาพ ตรงความต้องการของลูกค้า อยู่ในงบประมาณที่ลูกค้ากำหนด และทันต่อความการของลูกค้า จนส่งผลให้กลุ่มบริษัทฯ มีชื่อเสียงและได้รับงานต่อเนื่องจากลูกค้าเดิม และมีลูกค้าใหม่เพิ่มมากขึ้นจากการแนะนำของลูกค้าและการหาลูกค้าเพิ่มขึ้นในหลากหลายกลุ่มธุรกิจ เช่น ลูกค้าในกลุ่มค้าธุรกิจค้าปลีก ลูกค้าองค์กรรัฐวิสาหกิจ เป็นต้น

สำหรับงวดหกเดือนสิ้นสุดวันที่ 30 มิถุนายน 2566 กลุ่มบริษัทฯ มีรายได้จากการขายและให้บริการ 306.05 ล้านบาทคิดเป็นอัตราการเติบโตร้อยละ 43.18 โดยมีรายได้จากการให้บริการคิดเป็นร้อยละ 63.03 ของรายได้รวม และรายได้จากการขายคิดเป็นร้อยละ 36.83 ของรายได้รวม กลุ่มบริษัทฯ มีรายได้จากการขายและให้บริการเพิ่มขึ้นจากงวดเดียวกันของปีก่อนหน้า 92.30 ล้านบาท โดยมีสาเหตุหลักจากการเพิ่มขึ้นของจำนวนโครงการในการให้บริการพัฒนาระบบและการรับรู้รายได้ของการขายสิทธิการใช้ซอฟต์แวร์แบบ Subscription License ของทั้งโครงการเดิมและโครงการใหม่

ในปี 2563 - 2565 และงวดหกเดือนสิ้นสุดวันที่ 30 มิถุนายน 2566 กลุ่มบริษัทฯ มีกำไรขั้นต้น 41.40 ล้านบาท 59.86 ล้านบาท 149.59 ล้านบาท และ 108.54 ล้านบาท ตามลำดับ คิดเป็นอัตรากำไรขั้นต้นร้อยละ 56.77 ร้อยละ 32.00 ร้อยละ 36.41 และร้อยละ 34.46 ตามลำดับ โดยปี 2564 กลุ่มบริษัทฯ มีอัตรากำไรขั้นต้นลดลง เนื่องจาก กลุ่มบริษัทฯ ได้รับงานบริการบุคลากรทางด้านเทคโนโลยีสารสนเทศ 53.77 ล้านบาท ซึ่งมีอัตรากำไรขั้นต้นเฉลี่ยน้อยกว่างานบริการพัฒนาระบบหรืองานขาย ทั้งนี้ ในปี 2565 กลุ่มบริษัทฯ มีอัตรากำไรขั้นต้นเพิ่มขึ้น เนื่องจากกลุ่มบริษัทฯ มีรายได้จากงานบริการพัฒนาระบบหรือซอฟต์แวร์เพิ่มขึ้น ซึ่งมีอัตรากำไรขั้นต้นสูงกว่างานบริการบุคลากรทางด้านเทคโนโลยีสารสนเทศ ทั้งนี้ ในงวดหกเดือนสิ้นสุดวันที่ 30 มิถุนายน 2566 กลุ่มบริษัทฯ มีอัตรากำไรขั้นต้นลดลงเล็กน้อย มีสาเหตุมาจากกลุ่มบริษัทฯ อยู่ระหว่างการส่งมอบงาน และยังไม่ได้รับรู้กำไรของสินค้าที่ติดตั้งไม่เรียบร้อย (Uninstalled Material) โดยจะรับรู้กำไรได้เมื่อดำเนินการติดตั้งเสร็จแล้ว

ในปี 2563 – 2565 และงวดหกเดือนสิ้นสุดวันที่ 30 มิถุนายน 2566 กลุ่มบริษัทฯ มีกำไรสุทธิ 14.39 ล้านบาท 25.47 ล้านบาท 68.69 ล้านบาทและ 47.34 ล้านบาทตามลำดับ คิดเป็นอัตรากำไรสุทธิร้อยละ 19.73 ร้อยละ 13.51 ร้อยละ 16.67 และร้อยละ 15.47 ของรายได้รวม ตามลำดับ กลุ่มบริษัทฯ มีกำไรเพิ่มขึ้นจากรายได้เพิ่มขึ้น และมีอัตรากำไรสุทธิแปรผันตามการเปลี่ยนแปลงของอัตรากำไรขั้นต้นตามที่ได้กล่าวไปแล้ว ทั้งนี้ ในงวดหกเดือนสิ้นสุด 30 มิถุนายน 2566 กลุ่มบริษัทฯ มีอัตรากำไรสุทธิลดลง เนื่องจากกลุ่มบริษัทฯ มีการขยายพื้นที่สำนักงานเพื่อรองรับการเพิ่มขึ้นของพนักงาน ซึ่งมีการเพิ่มขึ้นเนื่องจากการเติบโตของกลุ่มบริษัทฯ และการปรับเปลี่ยนโครงสร้างของกลุ่มบริษัทฯ เพื่อให้มีระบบควบคุมภายในที่ดีมากยิ่งขึ้นเพื่อเตรียมตัวเข้าจดทะเบียนในตลาดหลักทรัพย์ และเพื่อเพิ่มประสิทธิภาพของการทำงานของกลุ่มบริษัทฯ ในอนาคต ประกอบกับการหมดอายุของสิทธิประโยชน์ทางภาษีตามการส่งเสริมการลงทุนสำหรับผลิตภัณฑ์ที่เกี่ยวข้องจากสำนักงานคณะกรรมการส่งเสริมการลงทุน (BOI)

**สรุปฐานะการเงิน**

**สินทรัพย์**

ณ วันที่ 31 ธันวาคม 2563 – 2565 และงวดหกเดือนสิ้นสุดวันที่ 30 มิถุนายน 2566 กลุ่มบริษัทฯ มีสินทรัพย์รวม 120.64 ล้านบาท 189.28 ล้านบาท 311.46 ล้านบาทและ 442.91 ล้านบาท หรือคิดเป็นอัตราการเติบโตร้อยละ 56.89 ร้อยละ 64.55 และร้อยละ 42.20 ตามลำดับ โดยงวดหกเดือนสิ้นสุดวันที่ 30 มิถุนายน 2566 การเพิ่มขึ้นของสินทรัพย์มีสาเหตุหลักมาจากการเพิ่มขึ้นของเงินสดและรายการเทียบเท่าเงินสด สินทรัพย์ที่เกิดจากสัญญา เงินจ่ายล่วงหน้าค่าบริการ เงินฝากธนาคารที่มีภาระค้ำประกัน และสินทรัพย์สิทธิการใช้ เนื่องจากการดำเนินงานของกลุ่มบริษัทฯ และมีเงินฝากธนาคารที่มีภาระค้ำประกันเพิ่มขึ้นจากจำนวนโครงการที่เพิ่มขึ้น และมีการขยายพื้นที่เช่าสำนักงานเพิ่มขึ้น ตามลำดับ

**หนี้สิน**

ณ วันที่ 31 ธันวาคม 2563 - 2565 และงวดหกเดือนสิ้นสุดวันที่ 30 มิถุนายน 2566 กลุ่มบริษัทฯ มีหนี้สินรวม 79.92 ล้านบาท 146.95 ล้านบาท 241.07 ล้านบาท และ 340.03 ล้านบาท หรือคิดเป็นอัตราการเติบโตร้อยละ 83.88 ร้อยละ 64.05 และร้อยละ 41.05 ตามลำดับ โดยงวดหกเดือนสิ้นสุดวันที่ 30 มิถุนายน 2566การเพิ่มขึ้นของเจ้าหนี้การค้าและเจ้าหนี้อื่น เนื่องจาก บริษัทฯ มีการซื้อสิทธิการใช้ซอฟต์แวร์เข้ามาเพื่อใช้ให้บริการแก่ลูกค้า หนี้สินที่เกิดจากสัญญา จากการได้รับเงินล่วงหน้าจากสัญญาที่ทำกับลูกค้าแต่ยังไม่ได้มีการปฏิบัติตามภาระที่ระบุไว้ตามสัญญา หรือกลุ่มบริษัทฯ อยู่ในระหว่างการให้บริการแต่ยังไม่เสร็จสิ้น โดยหลัก ได้แก่ การได้รับเงินล่วงหน้าค่าสิทธิการใช้งานซอฟต์แวร์ (License) เป็นต้น และการเพิ่มขึ้นของหนี้สินตามสัญญาเช่าจากการขยายพื้นที่เช่าสำนักงานเพิ่มขึ้น

**ส่วนของผู้ถือหุ้น**

ณ วันที่ 31 ธันวาคม 2563 – 2565 และงวดหกเดือนสิ้นสุดวันที่ 30 มิถุนายน 2566 กลุ่มบริษัทฯ มีส่วนของผู้ถือหุ้นรวม 40.73 ล้านบาท 42.33 ล้านบาท 70.39 ล้านบาท และ 102.88 ล้านบาท หรือคิดเป็นอัตราการเติบโตร้อยละ 3.95 ร้อยละ 66.26 และร้อยละ 46.16 ตามลำดับ โดยงวดหกเดือนสิ้นสุดวันที่ 30 มิถุนายน 2566 การเพิ่มขึ้นของส่วนของผู้ถือหุ้นมีสาเหตุหลักมาจากการเพิ่มขึ้นของกำไรสะสมจากการดำเนินงาน การเพิ่มทุนจดทะเบียน และสุทธิจากการจ่ายปันผล โดยบริษัทฯ ได้เพิ่มทุนจดทะเบียน จากเดิม 3.00 ล้านบาท เป็น 30.00 ล้านบาท ในปี 2565 และเพิ่มทุนจดทะเบียนจากเดิม 30.00 ล้านบาท เป็น 80.00 ล้านบาท โดยมีทุนจดทะเบียนชำระแล้ว 60.00 ล้านบาท ในเดือนมีนาคมปี 2566

**การจ่ายเงินปันผลระหว่างกาลปี 2565 และงวดหกเดือนสิ้นสุดวันที่ 30 มิถุนายน 2566**

1. ที่ประชุมคณะกรรมการบริษัท ครั้งที่ 6/2565 ได้มีการอนุมัติการจ่ายเงินปันผลระหว่างกาลจากผลการดำเนินงานตั้งแต่วันที่ 1 มกราคม 2565 ถึงวันที่ 30 กันยายน 2565 และจากกำไรสะสมของบริษัท ในอัตราหุ้นละ 1,000 บาท คิดเป็นเงินปันผลทั้งสิ้น 30.00 ล้านบาท โดยจ่ายเงินปันผลให้แก่ผู้ถือหุ้นเมื่อ  
   วันที่ 25 พฤศจิกายน 2565
2. ที่ประชุมคณะกรรมการบริษัท ครั้งที่ 7/2565 ได้มีการอนุมัติการจ่ายเงินปันผลจากการดำเนินงานตั้งแต่วันที่ 1 มกราคม 2565 ถึงวันที่ 30 พฤศจิกายน 2565 จากกำไรสะสมของบริษัท ในอัตราหุ้นละ 28.455 บาท   
   คิดเป็นเงินปันผลทั้งสิ้น 8.54 ล้านบาท โดยจ่ายเงินปันผลให้แก่ผู้ถือหุ้น เมื่อวันที่ 20 มกราคม 2566
3. ที่ประชุมคณะกรรมการบริษัทฯ ครั้งที่ 1/2566 ได้มีการอนุมัติการจ่ายเงินปันผลสำหรับผลการดำเนินงาน สำหรับงวดวันที่ 1 มกราคม 2565 – 31 ธันวาคม 2566 จำนวน 33.00 ล้านบาท โดยจ่ายเงินปันผลให้แก่ผู้ถือหุ้นเมื่อวันที่ 20 มีนาคม 2566
4. ที่ประชุมคณะกรรมการบริษัทฯ ครั้งที่ 2/2566 ได้มีการอนุมัติการจ่ายเงินปันผลระหว่างกาลจากผลการดำเนินงานตั้งแต่วันที่ 1 มกราคม 2566 ถึงวันที่ 31 มีนาคม 2566 ในอัตราหุ้นละ 0.09625 บาท เป็นจำนวน 11.55 ล้านบาท โดยจ่ายเงินปันผลให้แก่ผู้ถือหุ้นเมื่อวันที่ 15 พฤษภาคม 2566
5. ที่ประชุมคณะกรรมการบริษัท ครั้งที่ 3/2566 ได้มีการอนุมัติการจ่ายเงินปันผลระหว่างกาลจากผลการดำเนินงานตั้งแต่วันที่ 1 เมษายน 2566 – 30 มิถุนายน 2566 ในอัตราหุ้นละ 0.3263 บาท เป็นจำนวน 39.16 ล้านบาท โดยจ่ายเงินปันผลให้แก่ผู้ถือหุ้นเมื่อวันที่ 18 สิงหาคม 2566 ซึ่งเป็นการจ่ายเงินปันผลภายหลังงบการเงินงวดหกเดือน สิ้นสุดวันที่ 30 มิถุนายน 2566 ส่งผลให้การคำนวณอัตราส่วนทางการเงินที่สำคัญเปลี่ยนไปจากงบการเงินสำหรับงวดหกเดือน สิ้นสุดวันที่ 30 มิถุนายน 2566 ดังนี้

| **รายการ** | **หน่วย** | **ณ วันที่ 30 มิถุนายน 2566** | |
| --- | --- | --- | --- |
| **ก่อนจ่ายเงินปันผล** | **หลังจ่ายเงินปันผล** |
| สินทรัพย์รวม | ล้านบาท | 442.91 | 403.75 |
| กำไรสะสม – ยังไม่จัดสรร | ล้านบาท | 41.30 | 2.15 |
| ส่วนของผู้ถือหุ้น | ล้านบาท | 102.88 | 63.72 |
| อัตราส่วนสภาพคล่อง | เท่า | 1.16 | 1.01 |
| อัตราส่วนสภาพคล่องหมุนเร็ว2 | เท่า | 0.76 | 0.61 |
| อัตราส่วนผลตอบแทนจากสินทรัพย์ | ร้อยละ | 25.10 | 26.48 |
| อัตราผลตอบแทนต่อส่วนของผู้ถือหุ้น | ร้อยละ | 109.29 | 141.20 |
| อัตราส่วนหนี้สินต่อส่วนของผู้ถือหุ้น (D/E) | เท่า | 3.31 | 5.34 |
| อัตราส่วนหนี้สินที่มีภาระดอกเบี้ยต่อส่วนของผู้ถือหุ้น (IBD/E) | เท่า | 0.71 | 1.14 |

หมายเหตุ:

1. ในการคำนวณอัตราส่วนทางการเงินสำหรับงวดสามเดือนสิ้นสุดวันที่ 30 มิถุนายน 2566 ปรับข้อมูลเป็นเต็มปี (Annualized)

2.อัตราส่วนสภาพคล่องหมุนเร็ว = (เงินสดและรายการเทียบเท่าเงินสด + ลูกหนี้การค้า + สินทรัพย์ที่เกิดจากสัญญา) / หนี้สินหมุนเวียน ทั้งนี้กลุ่มบริษัทฯ ไม่มีสินค้าคงเหลือ

|  |
| --- |
| **นักลงทุนสัมพันธ์:** นายสิทธิกาจ อัชวรานนท์  89 อาคารเอไอเอ แคปปิตอล เซ็นเตอร์ ชั้น 15  ถนนรัชดาภิเษก แขวงดินแดง เขตดินแดง กรุงเทพมหานคร 10400  โทรศัพท์: 02-006-3098  อีเมล: ir@sirisoft.co.th |

**(ผู้ลงทุนควรศึกษารายละเอียดข้อมูลในส่วนที่ 2 ส่วนที่ 3 และส่วนที่ 4 ก่อนตัดสินใจจองซื้อหลักทรัพย์)**